Úrad vlády  SR	Na rokovanie vlády SR
Sekcia hospodárskej politiky	dňa 27.6. 2001
	k číslu: 3977/2001
		k bodu: 6

S t a n o v i s k o

k Aktualizácii Komplexného programu podpory exportu v nadväznosti na vývoj zahraničného obchodu a predpoklad jeho vývoja v roku 2001 a k Dodatku
___________________________________________________________________________

	I.

Materiál predkladá minister hospodárstva SR na základe Plánu práce vlády SR na rok 2001. Obsahuje predkladaciu správu, návrh uznesenia, Aktualizáciu Komplexného programu podpory exportu ..., prílohy, tabuľky, vyhodnotenie medzirezortného pripomienkového konania,  komuniké.

V prvej časti dokumentu sa hodnotí vývoj zahraničného obchodu v roku 2000,   štruktúra zahraničného obchodu z hľadiska teritoriálneho a komoditného, posudzuje sa vplyv vonkajších a vnútorných podmienok na vývoj zahraničného obchodu, uvádzajú sa fiškálne prínosy z dovozu a načrtáva sa očakávaný vývoj zahraničného obchodu v ďalšom období.

Druhá časť dokumentu hodnotí plnenie zámerov Komplexného programu podpory exportu. 

Obsahom Dodatku je nový návrh uznesenia vlády upravený podľa odporúčaní Porady ekonomických ministrov vlády SR (PEM).

		II.

Z vyhodnotenia pripomienkového konania vyplýva, že neakceptované, resp. len čiastočne akceptované boli pripomienky ministerstva financií k úlohám súvisiacim so spôsobom financovania podpory exportu v roku 2002. V nadväznosti na upravený návrh uznesenia vlády (predložený v Dodatku), ktorý tieto úlohy už neobsahuje, možno považovať uvedené pripomienky za bezpredmetné.

 		III. 

Hlavná pozornosť pri hodnotení vývoja zahraničného obchodu je sústredená na prezentáciu základných štatistických ukazovateľov v zahraničnom obchode v roku 2000, resp. v predchádzajúcich rokoch a na vymedzenie vplyvu hlavných vnútorných a vonkajších faktorov, ktoré ovplyvňovali vývoj  v tejto oblasti.
 
Vypovedaciu hodnotu tejto časti materiálu by ďalej obohatilo doplnenie o hodnotenie vývoja zahraničného obchodu v prvom štvrťroku 2001 a najmä následná aktualizácia a korekcia prognózy vývoja základných ukazovateľov zahraničného obchodu (na str.16 uvedená prognóza bola koncipovaná v roku 2000). Zo zverejnených štatistických údajov vyplýva, že v prvom štvrťroku 2001 dosiahol  deficit zahraničného obchodu  19,2 mld. Sk, čím značne prevýšil pôvodné očakávania. Je možné predpokladať negatívny dopad týchto vývojových tendencií v zahraničnom obchode na vývoj podielu deficitu  bežného účtu platobnej bilancie na HDP. Uvedené súvislosti je žiadúce mať na zreteli najmä z hľadiska plnenia makroekonomických zámerov a cieľov vlády a tiež princípov Staff Monitored Programu a plnenia Vyhlásenia o hospodárskej politike. Vývoj v posudzovanej oblasti podľa týchto kritérií však dokument nehodnotí.

Z predloženého hodnotenia plnenia zámerov Komplexného programu podpory exportu možno usúdiť, že vo využívaní inštitucionálnych nástrojov a legislatívne upravených stimulov pre podporu prílevu priamych zahraničných investícií, podporu rozvoja priemyselných zón a parkov a rozvoja malého a stredného podnikania existujú rezervy. Aj preto, popri iných dôvodoch, nemožno počítať s ďalším rozšírením možností fiškálnej podpory exportu prostredníctvom zvýšenia poistných fondov Eximbanky SR, financovania podporných  fondov a business centier spôsobom, ktorý sa navrhuje  v časti B. predloženého materiálu.

Dokument prerokovala Porada ekonomických ministrov vlády SR dňa 11. júna 2000 a odporučila v návrhu uznesenia v bode B.1. uviesť text: „Vyčleniť zo schválených rozpočtových prostriedkov určených na realizáciu štátnych príspevkových programov podpory exportu a investícií na rok 2001 sumu 21,6 mil. Sk na úhradu prevádzkových nákladov Slovenskej agentúry pre rozvoj investícií a obchodu (SARIO)“ a úlohy B.2 až B.6 vypustiť. Upravený návrh PEM odporučila vláde schváliť.

Vzhľadom k tomu, že  textová časť dokumentu je predložená v nezmenenom znení, neobsahuje potrebné úpravy tých častí, ktoré vecne súvisia s pôvodne navrhovanými a  v Dodatku už vypustenými úlohami B.2. až B.6. a nie je ani doplnená o žiadne nové opatrenia, odporúčame, aby vláda zobrala dokument na vedomie s prípadnými pripomienkami, ktoré vyplynú z rozpravy. Nadväzne v návrhu uznesenia vlády  odporúčame uvedenú skutočnosť formálne vyjadriť v časti A.:
A.  berie na vedomie
A.1. Aktualizáciu Komplexného programu podpory exportu v nadväznosti na vývoj zahraničného obchodu a predpoklad jeho vývoja v roku 2001 v znení pripomienok z rokovania vlády

Záver:     Odporúčame, aby vláda zobrala materiál na vedomie a prijala uznesenie upravené podľa nášho návrhu. 

Bratislava 25.6.2001